नई दिल्ली। भारतीय क्रिकेट टीम के शीर्ष स्पिनरों रविचंद्रन अश्विन और रवींद्र जडेजा को इंग्लैंड के खिलाफ आगामी ट्वंटी 20 सीरीज के लिये आराम दिया गया है तथा इनकी जगह अमित मिश्रा और परवेज रसूल को टीम में शामिल किया गया है। भारतीय क्रिकेट कंट्रोल बोर्ड(बीसीसीआई) ने सोमवार को बयान जारी कर इसकी जानकारी दी। लेग स्पिनर मिश्रा और जम्मू कश्मीर के ऑलराउंडर रसूल को अश्विन और जडेजा की जगह टीम में शामिल किया गया है। भारत और इंग्लैंड के बीच तीन ट्वंटी 20 मैचों की सीरीज 26 जनवरी से शुरू हो रही है। बीसीसीआई ने कहा, अखिल भारतीय सीनियर चयन समिति ने भारतीय टीम प्रबंधन के साथ मिलकर अश्विन और जडेजा को आगामी ट्वंटी 20 सीरीज में आराम दिया गया है। मिश्रा और परवेज इन दोनों की जगह टीम का हिस्सा बनेंगे। सीरीज का पहला मैच कानपुर में होगा।